Document ID: 32015D2071

Reference:
18.11.2015
DA
Den Europæiske Unions Tidende
L 301/47
RÅDETS AFGØRELSE (EU) 2015/2071
af 10. november 2015
om bemyndigelse af medlemsstaterne til i Den Europæiske Unions interesse at ratificere 2014-protokollen til Den Internationale Arbejdsorganisations konvention om tvangsarbejde af 1930 med hensyn til artikel 1-4 i protokollen for så vidt angår spørgsmål vedrørende retligt samarbejde i straffesager
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 82, stk. 2, sammenholdt med artikel 218, stk. 6, litra a), nr. v),
under henvisning til forslag fra Europa-Kommissionen,
under henvisning til godkendelse fra Europa-Parlamentet, og
ud fra følgende betragtninger:
(1)
Unionen er fortaler for at ratificere internationale arbejdskonventioner, der af Den Internationale Arbejdsorganisation (ILO) er klassificeret som ajourførte, som et bidrag til Unionens bestræbelser på at fremme menneskerettigheder og ordentligt arbejde for alle og på at udrydde menneskehandel både i og uden for Unionen. Beskyttelsen af grundlæggende principper og rettigheder på arbejdspladsen er et vigtigt aspekt af disse bestræbelser.
(2)
Den Internationale Arbejdsorganisations konvention om tvangsarbejde af 1930, som 2014-protokollen supplerer, er en grundlæggende ILO-konvention og har indflydelse på regler, der henviser til grundlæggende arbejdsstandarder.
(3)
For så vidt som 2014-protokollen til Den Internationale Arbejdsorganisations konvention om tvangsarbejde af 1930 (»protokollen«) dækker området beskyttelse af ofre for kriminalitet, der er omfattet af artikel 82, stk. 2, i traktaten om Den Europæiske Unions funktionsmåde (TEUF), har Unionen allerede vedtaget fælles regler, der i vidt omfang dækker dette område, navnlig gennem Europa-Parlamentets og Rådets direktiv 2011/36/EU (1) og Europa-Parlamentets og Rådets direktiv 2012/29/EU (2). Protokollen kan påvirke disse fælles regler.
(4)
Artikel 19, stk. 4, i ILO' s statut om vedtagelse og ratificering af konventioner gælder tilsvarende for protokoller, som er bindende internationale aftaler, der skal ratificeres og er knyttet til konventioner.
(5)
Unionen kan ikke ratificere protokollen, da kun stater kan være parter i denne.
(6)
Medlemsstaterne bør derfor bemyndiges til at ratificere protokollen, idet de handler i fællesskab i Unionens interesse, vedrørende de dele, der falder ind under Unionens kompetence, i overensstemmelse med artikel 82, stk. 2, i TEUF.
(7)
Artikel 1-4 i protokollen indeholder forpligtelser vedrørende Unionens lovgivning om beskyttelse af ofre for kriminalitet. Som følge heraf henhører disse bestemmelser under anvendelsesområdet for tredje del, afsnit V, i TEUF, særlig artikel 82, stk. 2.
(8)
Artikel 82, stk. 2, i TEUF er den eneste hjemmel, denne afgørelse bør være baseret på. Protokollen, særlig artikel 4, henviser også til opholdsstatus for ofre for tvunget arbejde eller pligtmæssigt arbejde for så vidt, at dette er nødvendigt for at give disse ofre adgang til passende og effektive afhjælpende tiltag. Dette formål, der vedrører artikel 79 i TEUF, er dog blot sekundært, mens formålene vedrørende artikel 82, stk. 2, i TEUF kan bestemmes som det fremherskende formål og element.
(9)
I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til TFEU, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark.
(10)
Det Forenede Kongerige og Irland er bundet af direktiv 2011/36/EU og direktiv 2012/29/EU og deltager derfor i vedtagelsen af denne afgørelse.
(11)
Medlemsstaterne bør bemyndiges til at ratificere protokollen for så vidt angår anliggender vedrørende retligt samarbejde i straffesager, som indeholdes i protokollens artikel 1-4. De dele af protokollen, der henhører under den kompetence, der er tillagt Unionen, og ikke vedrører retligt samarbejde i straffesager, vil blive gjort til genstand for en afgørelse, der vedtages sideløbende med denne afgørelse —
VEDTAGET DENNE AFGØRELSE:
Artikel 1
Medlemsstaterne bemyndiges herved til at ratificere 2014-protokollen til Den Internationale Arbejdsorganisations konvention om tvangsarbejde af 1930, for så vidt angår de dele, der er indeholdt i protokollens artikel 1-4, og som henhører under den kompetence, der er tillagt den Europæiske Union i henhold til artikel 82, stk. 2, i TEUF.
Artikel 2
Medlemsstaterne bør træffe de nødvendige foranstaltninger til at deponere deres ratifikationsinstrumenter vedrørende protokollen hos generaldirektøren for Det Internationale Arbejdsbureau hurtigst muligt og helst senest den 31. december 2016.
Artikel 3
Denne afgørelse er rettet til medlemsstaterne.
Udfærdiget i Bruxelles, den 10. november 2015.
På Rådets vegne
P. GRAMEGNA
Formand
(1)  Europa-Parlamentets og Rådets direktiv 2011/36/EU af 5. april 2011 om forebyggelse og bekæmpelse af menneskehandel og beskyttelse af ofrene herfor, og om erstatning af Rådets rammeafgørelse 2002/629/RIA (EUT L 101 af 15.4.2011, s. 1).
(2)  Europa-Parlamentets og Rådets direktiv 2012/29/EU af 25. oktober 2012 om minimumsstandarder for ofre for kriminalitet med hensyn til rettigheder, støtte og beskyttelse og om erstatning af Rådets rammeafgørelse 2001/220/RIA (EUT L 315 af 14.11.2012, s. 57).

Summary:
ILO’s protokol om tvangsarbejde: EU-landenes ratificering
ILO’s protokol om tvangsarbejde: EU-landenes ratificering
RESUMÉ AF:
Rådets afgørelse (EU) 2015/2037 om bemyndigelse af EU-landene til at ratificere 2014-protokollen til Den Internationale Arbejdsorganisations konvention (1930) for så vidt angår spørgsmål vedrørende socialpolitik
Rådets afgørelse (EU) 2015/2071 om bemyndigelse af EU-landene til at ratificere 2014-protokollen til Den Internationale Arbejdsorganisations konvention (1930) med hensyn til artikel 1-4 i protokollen for så vidt angår spørgsmål vedrørende retligt samarbejde i straffesager
RESUMÉ
HVAD ER FORMÅLET MED DISSE AFGØRELSER?
De giver EU-regeringer bemyndigelse til at ratificere protokollen, der blev vedtaget af Den Internationale Arbejdsorganisation (ILO) i 2014, og opfordrer dem til at gøre det inden udgangen af 2016. Dette sætter skub i ILO’s konvention om tvangsarbejde af 1930 med hensyn til at forebygge brugen af tvangsarbejde, især hvad angår menneskehandel, beskyttelse af ofre og at give dem adgang til afhjælpende tiltag.
HOVEDPUNKTER
ILO’s konvention om tvangsarbejde dækker de områder af socialpolitik og retligt samarbejde i straffesager, der falder under EU’s kompetence.
EU i sig selv kan ikke ratificere protokollen. Det kan kun de enkelte EU-lande. De to afgørelser giver EU-regeringerne bemyndigelse til at ratificere teksten »idet de handler i fællesskab i Unionens interesse«.
Afgørelse (EU) 2015/2037 dækker områder inden for socialpolitik i protokollen, såsom ansættelsesforhold, arbejdstid, vikararbejde samt sundhed og sikkerhed på arbejdspladsen, der allerede er genstand for EU-lovgivning.
Afgørelse (EU) 2015/2071 dækker straffesager i protokollen, såsom beskyttelse af ofre for kriminalitet. EU har allerede lovgivet på området med direktiver om bekæmpelse af menneskehandel og beskyttelse af ofre.
På grund af Danmarks fravalgsordning inden for frihed, sikkerhed og retfærdighed er landet ikke bundet af afgørelse (EU) 2015/2071.
Lande, der ratificerer protokollen om tvangsarbejde, skal udvikle en national politik og handlingsplan samt deltage i et internationalt samarbejde om bekæmpelse af tvangsarbejde i samråd med arbejdsmarkedets parter. De skal træffe foranstaltninger til at forebygge tvangsarbejde, til at forbedre beskyttelsen af ofre og give dem adgang til afhjælpende tiltag.
BAGGRUND
              
Tvangsarbejde er arbejde, der udføres ufrivilligt og under tvang, og er universelt anerkendt som en forbrydelse siden vedtagelsen af ILO’s flagskib, konventionen om tvangsarbejde nr. 29 i 1930.
Alligevel vurderer ILO, at 20,9 millioner mennesker over hele verden stadig er ofre for tvangsarbejde. Langt det meste tvangsarbejde finder i dag sted i den private økonomi, især i form af menneskehandel med henblik på udnyttelse af arbejdskraft. Protokollen og henstillingen om tvangsarbejde, der blev vedtaget af ILO i 2014, har til formål at styrke den globale bekæmpelse af alle former for tvangsarbejde.
HVORNÅR GÆLDER AFGØRELSERNE FRA?
              
De gælder fra den 12. november 2015. EU-landene bør træffe de nødvendige foranstaltninger til at deponere deres ratifikationsinstrumenter inden den 31. december 2016.
BAGGRUND
              
For yderligere oplysninger henvises til:
Internationale arbejdsstandarder om tvangsarbejde på Den Internationale Arbejdsorganisations websted.
DOKUMENTER
            
Rådets afgørelse (EU) 2015/2037 af 10. november 2015 om bemyndigelse af medlemsstaterne til i Den Europæiske Unions interesse at ratificere 2014-protokollen til Den Internationale Arbejdsorganisations konvention om tvangsarbejde af 1930 for så vidt angår spørgsmål vedrørende socialpolitik (EUT L 298 af 14.11.2015, s. 23-24)
Rådets afgørelse (EU) 2015/2071 af 10. november 2015 om bemyndigelse af medlemsstaterne til i Den Europæiske Unions interesse at ratificere 2014-protokollen til Den Internationale Arbejdsorganisations konvention om tvangsarbejde af 1930 med hensyn til artikel 1-4 i protokollen for så vidt angår spørgsmål vedrørende retligt samarbejde i straffesager (EUT L 301 af 18.11.2015, s. 47-48)
TILHØRENDE DOKUMENTER
Protokol af 2014 til konventionen om tvangsarbejde, 1930
seneste ajourføring 17.03.2016